Kajkavski je Srednjoevropski i Slavénski jezík na šteromu se spominaju i pišu Kajkavci vre prek jezero let. Najprvle nešteri fakti: Kajkavski je originalni jezik Zagreba i Kajkavske regije okoli njega Kajkavski jezik je bil književni jezik na području Zagrebečke biškupije do sredine 19. stoletja Kajkavskoga jezika hrvatski establishment denes ne prizna za jezika Če se denes spominate Kajkavski v Zagrebu, vekšina ljudja Vas nebu razmela, i pitali Vas budu jel ste z “Slovenije” Istina je da Kajkavci jesu originalno z Slovenja – Slovenskoga orsaga Kajkavski književni jezik je mednarodno priznati. Njegov jezični ISO 639-3 kod je kjv. Na Kajkavskomu književnemu jeziku ga je puno tiskaneh knjig od 16. do 19. stoletja v Nacionalneh Bibliotekaj Srednje Evrope, za razliku od mlajšega hrvatskoga štokavskoga jezika Kajkavci su se začeli vučiti denešnjega novoštokavskega jezika Hrvatske stopran pred 150 let. Od unda je prek jezične kolonizacije pono škode napravljeno Kajkavskomu jeziku. Originalne ime vulice na Kajkavskomu književnomu jeziku v Zagrebu

Gospodska vulica

Spod na Nemškomu Herren Gasse. Kipec: Akos Doncsecz Jedinstve Kajkavskega jezíka i njegveh dijalektov je prvi dokazal najspametneši hrvatski lingvist i akademik Stjepan Ivšić v svojemu epohálnemu delu “Jezik Hrvata Kajkavaca” 1936 .

Realnost Kajkavskega jezika denes potrđuju med drugemi i hrvatski lingvist prof. emer. dr. sc. Josip Silić te publicist i lingvist dr. sc. Inoslav Bešker , kak i vnogi drugi lingvisti šteri su objektivni i informirani o tem nepravično marginaliziranem jeziku. Prof. dr. Silić v svojemu delu čistam jasne poveda zakaj Kajkavski ima drugačkega jezičnega sistema od noveštokavskega jezika kteroga denes imenujemo hrvatski: Kajkavski jezik ima drugačku fonologiju,

morfologiju i sintaksu od noveštokavskega hrvatskega jezika. A da Kajkavski jezik ima i drugačku akcentuaciju od hrvatskoga novoštokavskega jezika je gori spomenuti Ivšič pokazal prek Teméljne Kajkavske Akcentuacije . Pri tem je važne razmeti da dijalekti Kajkavskega jezika nesu dijalekti noveštokavskoga hrvatskoga jezika (zastareli i nenavučni hrvatski edukacijski sistem krivo da jesu – to je nenavučna dogma nekritički prevzeta z Jugoslavije), kajti su Kajkavski dijalekti varijacije Kajkavskega jezičnega sistema, a nie noveštokavskega. Kajkavski dijalekti su del kajkavskega jezika, s varijacijam ktere nam odkrivlju dijalektologi. Kajkavci sami tuo povedaju čez poznatu sintagmu “vsako selo drugač pripoveda“, kaj znači da vsako selo Kajkavski pripoveda, a je ga menjših razlik v zgovoru, lokalnemu idiomu i naravne v naglasku. Detalje o Kajkavskemu jeziku Vam mi na oveh stran prezentirame.

Karakteristike Kajkavskega jezika su spod zlistane. Kajkavski jezik denes – institucionalizirana i društvena diskriminacija Naravne Kajkavski jezik neje od včera, kak je to praktički štokavski jezik šteri je importierani v Kajkavsko govorno područje okoli 1860, gde je do unda službeni i književni jezik Kajkavcov bil – Kajkavski književni jezik

Denes je Kajkavski jen od 3 hrvatska jezíka, a njegvega progresa moreme pratiti čez 12 stoletji. Vse do sredine 19. stoletja se je Kajkavski jezik lepo razvijal, z vutecajom z Latinskoga, Nemškoga i Vugerskoga. Kajkavci su vuspeli razviti svojega književnoga jezika v 16. stoletju, a Kajkavski je prvo pod imenom Slovenski jezik bil službeni jezik Slovenja ili Slovenskoga orsaga (i.e. Slovenska država, lat. Slavonia).

Važno je znati da tie Slovenski jezik neje bil jezik denešnje Slovenije, neg jezik undašnjeh Kajkavcov šteri su sebe imenuvali Slovenci, a denešnje Slovence su razlikuvali pod imenom Kranjci.

Naši predki su poznali i Harvate ili Hervate za štere su znali da žive v drugi državi Hervatski (lat. Croatia), štera je bila okoli Bihača i južneše, i znali su da oni ne pišu po “pravemu zagrebečkemu slovenskemu slovu“, neg na drugemu jeziku hervatskomu. Tie hervatski jezik je pak bil Čakavsko-ikavski i pisal se na glagoljici -“istud alphabetum est Chrawaticum” i čirilici.

Kajkavci v svojemu kraljestvu Slovenje nesu nigdar koristili ta 2 hervatska pisma, nego isključivo latinsko pismo, kaj isto pokazuje da su bili drugački narod od Hervatov. V Slovenski državi/Slovenju su se pak na Kajkavskomu jeziku (do 18. st. imenuvanem Slovenski jezik) delali evropski vugovori (polno jasnejši od denešnjih šlampavih balkanskih novoštokavskih), napisani su zakoni, matematičke i zdravstvene knjige, pesme i drame i molitve. No potlem sredine 19. stoletja začinju problemi za Kajkavce.

Službeni Kajkavski jezik je bil zamenjeni s importieranem novoštokavskem jezikom 1861 i to službeno po saborskem zaključku z jugoslavenskem jezikom .

Tak se Kajkavci vuče štokavskega jezika stopran skradnjeh 150 let. No i to vreme je bilo dost za napraviti pono škode Kajkavskomu jeziku i kulturi, a do kulminacije škode je dohajalo skradnjeh 25 let v noveši Hrvatski državi, gda Kajkavski jezik i njegvi govori zginuju i na selu, gde su zadnjeh 150 let živeli glavni nositelji Kajkavskoga jezika! Zamena službenoga Kajkavskoga jezika pred 150 let za importerani novoštokavski jezik je bila kulturno, nepravično, nemoralno i jezično nedelo, prek šteroga je domorodcom – Kajkavcom napravljena velka škoda i zlo od stran nove vlasti.

S tem nedelom je začela glotofagija (jeziko-jedenje) kajkavskoga jezika od strani novoštokavskega jezika i jezična kolonizacija Kajkavcov teru imenujemo štokavizacija , ter diskriminacija Kajkavskoga jezika i Kajkavcov od strani službenih institucij.

Programa jezične diskriminacije i totalne štokavizacije išče denes (2019.) sprevađaju HAZU kak nasljednica JAZU (tiskala prvoga Riečnika hrvatskoga ili srbskoga jezika), Inštitut za hrvatski jezik ter hrvatsko Ministarstvo neZnanosti, neObrazovanja i športa, s pomoči nešterih plačenikov, kakti “kajkavskeh” zadrugi, štere su zaprav trojanski kojni.

Dobre vmreženi, prek menje neg mediokritetov forsiraju vučenje lestor novešega hrvatskoga štokavskoga jezika, negirajoč pono starešega Kajkavskega jezika. Hrvatsko Ministarstvo neZnanosti, neObrazovanja i Športa, HAZU i IHJJ se sprdaju z vredečih navučnih standardov ali i z temeljneh ljudskeh pravic Kajkavcov, ne poštujuč več Deklaraciji i Konvenciji UN-a i UNESCO-a štere je Hrvatska podpisnik. Pri tem jim pomažu vsakojački klimavci i potrčki šteri su se fal prodali, držeč Kajkavskoga jezika na niskomu nivou zvun njegvega pravoga jezičnega konteksta. HAZU, IHJJ i Ministarstvo neObrazovanja ter individue na vnogem hrvatskem vsevučiliščom s svojem antikajkavskim programom i jezičnom diskriminacijom i kolonizacijom Kajkavcov idu protu civiliziranega sveta, na škodu Kajkavcov i cele Hrvatske i Europe, ktera tak gubi važnu kulturnu i jezičnu baščinu, a Kajkavci svojega identiteta, kulturu i jezika. Te institucije, plačene društvenem penezom, a ne delajuč za društveno dobro, koriste med drugem i površnu spodobnost rieči Horvatski štera se koristila za Kajkavski jezik menje od 2 stoletja (1700-1862), s rečjum Hrvatski, i po tem tvrde da je to isti jezik. Stvarnost je čistam drugačka i lehka za preveriti: Horvatski = Kajkavski jezik. Srednjoevropski kulturni krug Ne spada v bosansko-srbsko-hrvatsku grupu jezikov / bhs-makrojezik

Područje Horvatskoga jezika: Kajkavska država a potlem 1848. regija

Tak imenuvani od okoli 1700. do 1861. Predi 1700. se imenuval pak Slovenski jezik slovenskoga orsaga – Slovenja. (Paska: denešnju Sloveniju su naši predki pak imenuvali Kranjska i Štajerska). Hrvatski = Novoštokavski jezik. Balkanski kulturni krug Del je bosansko-srbsko-hrvatskoga makrojezika bhs

Importerani v srednjoevropsko Kajkavsko područje stopran 1861. pod imenom Jugoslavenski jezik

Područje jezika do 1861.: Vojna Krajina (balkanski Vlahi), Bosna i Hercegovina, Černa Gora

Gaj se divil Njegošu, publiciral je černogorske tekste i vzel je njegvo narečje za idealnoga Ilerskoga jezika. I denes deca razmu Njegoša bez problemi, dok originalnega dubrovačkoga govora jake tešku razmu, šteri bi trebal biti isto baza denešnjega Hrvatskoga 😀 Vmesto da Hrvatske Ministarstve neEdukacije te Hrvatska Akademija Antiznanosti i Institut za jezik i balkansko jezikoslovlje vuče one kaj internacionalna slavistika, lingvistika i druge znanosti vuče (hrvatski jezik je del bhs-makrojezika, kajkavski jezik ne spada pod štokavski hrvatski jezik), oni to skrivlju kak kača noge, pripovedajuč balkanske mite. Povedanje: Pervič: ime “hrvatski jezik” se imenuval izključivo novoštokavski jezik kteri je zamenil Horvatskoga kajkavskoga jezika. Da su to bili isti jeziki, nej trebali Horvatskoga kajkavskoga s jugoslavenskem jezikom menjati i nej bili JAZU i velkosrb Daničič potlem tega novega rečnika pisali, v šteromu ni reči kajkavske/slovenske bile ni! Drugoč: HAZU i IHJJ negiraju navučnu činjenicu da je Hrvatski novoštokavski jezik, da Kajkavski jezik ima drugačkega jezičnega sistema od balkanskoga novoštokavskoga, i da ima svoje vlastite dijalektalne grupe (Ivšič 1936). Tak je, za peldu, Kajkavski jezik več spodoben denešnjemu Slovenskemu neg hrvatskemu jeziku. O tem HAZU i IHJJ naravno čkome, v norosti imenujuč Kajkavskoga jezika dijalektom noveštokavskoga jezika – neverjatna neznanstvena bedastoča. HAZU i IHJJ su kakti hrvatske znanstvene institucije štere na peldi Kajkavskoga jezika ignoriraju znanstvene standarde i kriterije, te tak sramote navuke i poštene navučnike v Hrvatski. Oni to bez srama priznaju i v javnosti, kajti se njim ne dela o kriterijom, neg se zlevlju v navadi bivšega jugoslavenskoga autoritarnoga sistema, gde je dogma vredela več neg objektivna znanost. Najmre kreatori jezičnih politik Hrvatske, šteri su z teh dveh institucij, priznaju v javnosti da idu protu standardov denešnje Slavistike (kak je to Katičič v pismu Vieča za “jezičnu inkviziciju” napisal, a štero je dostupno javnosti). Kajti oni i te kak dobre znaju da je novoštokavski dijalekt kak novi hrvatski jezik bil importerani v Kajkavsko govorno područje pred stopran 150 let od Gaja prek JAZU do velkosrba Đure Daničiča (1. Rječnik hrvatskoga ili srbskoga jezika, JAZU 1880.-1976.) i hrvatskeh Vukovcov, a da je predi 150 let Kajkavski jezik bil službeni jezik . Če bi to javno povedali, tak bi priznali da zaprav Kajkavski treba biti ili službeni jezik Hrvatske, kak autentični jezik glavnoga grada, i da ga se treba vučiti v školaj.

No istinu o Kajkavskom jeziku denes več nebute našli v hrvatskem edukacijskem knjigam, gde se prezentiraju fantazije i balkanska mitologija vmesto znanstveneh faktov.

Faktum je da noveštokavskemu, kak balkanskomu jeziku, i društvu v šterom se on koristi, s sociološke perspektive gledeč, i te kak fali srednjoevropska humanistička tradicija navuki, fali subtilnost renesanse, fali epoha presvetlenja. To vse fali nepresvetleni, i.e. kmični “gospodi” v HAZU(JAZU) i IHJJ, kajti ga teh evropskeh tradicij v njihovem jeziku i tradiciji kulture ni, a vmesto tega imaju tradiciju plemenskoga društva, štero propagiraju i dalje na Kajkavskomu području (pogleč D. Tomašič, Društveni Razvoj Hrvata, 1937.)

Na drugu stran, faktumi o Kajkavskomu jeziku se nahajaju v knjigam predi jugoslavenskoga doba, a moru se lehko preveriti koristeč poviestne online-zvire.

Očivestno su navučni standardi v Hrvatski bili visokši v 1936. letu, gda je najvažneši hrvatski lingvist i akademik Stjepan Ivšič slobodno i jasno mogel med Kajkavskem jezikom i undašnjem novem hrvatskem jezikom razlikuvati, neg kaj su to standardni HAZU-a denes v 21. stoletju. V denešnji Hrvatski dugovanja vmesto kaj bi išla napri, idu nazaj, i to zarad barbarskeh jezičneh i pseudo-navučneh politik, štere gaze temeljne ljudske pravice Kajkavcov. HAZU, IHJJ i Hrvatsko Ministarstvo neObrazovanja ovak sprevađaju glotofagiju Kajkavskoga jezika i njegvu diskriminaciju: HAZU denes negira gde god more postojanje i poviest Kajkavskoga književnoga jezika: za peldu se naluknete v članke Moguša i M. Mihaljeviča, gde se akademik Moguš zlevlje spod vsakoga navučnoga nivoa o nekvomu občemu “Slavenskomu” jeziku Kajkavcov. HAZU je izdavač Riečnika Kajkavskoga književnoga jezika – nečesa kaj su herbali i o čem se denes več ne skrbe. Riečnika je iniciral Miroslav Krleža, šteri je svoje najbolše delo kreiral na Kajkavskomu književnomu jeziku. Da neje bile njega, riečnika nej nigdar bile.

Kulike HAZU denes o tem riečniku skrbi, je očivestno:

a) neje dostupni za kupiti

b) neje zgotovljeni

c) neje digitalizirani

– z drugem rečjum – nie ga! Zadnji vurednik Riečnika – Katičič – nigdar neje napisal članka o Kajkavskomu (književnomu) jeziku, nit se znal spominati na Kajkavskomu jeziku. Kaj je nelogično – je realno v Hrvatski! 😉 HAZU i IHJJ denes kreiraju jezične politike v šterem negiraju egzistenciju Kajkavskoga jezika, makar je najvažneši hrvatski lingvist Stjepan Ivšič pokazal suprotivno. Tak nastuplju nenavučno. V hrvatskem edukacijskem knjigam za temeljne škole i gimnazije se Kajkavski književni jezik nit njegveh 4 stoletja književnosti opče ne spomnju. Vmesto tega spominju “narečje=dijalekt”. Intencija je jasna. Hrvatski edukacijski sistem sprevađa jezične politike kreirane od IHJJ i HAZU. Pa se tak Kajkavskoga jezika ne vuči v školaj nit gimnazij. Vmesto tega vučeniki se vuče da su Kajkavski dijalekti dijalekti novoštokavskoga jezika, i da je hrvatski novoštokavski jedini jezik šteri je navek postojal na kajkavskom govornom području – pak neverjatna bedastoča od HAZU i IHJJ i Ministarstva (ne)Obrazovanja, no od njih nesmo nikaj drugo nit sčakuvali. Vučeniki v hrvatskem školam se ne vuče jezične elemente Kajkavskoga jezika, kak za peldu akcentuaciju, morfologiju ili gramatiku, znače ne vuče se obče elemente i strukture Kajkavskoga jezika. Tak su vučeniki nie svestni da nekaj kak Temeljna Kajkavska akcentuacija i kajkavski vokali skupni vsem kajkavskem govorom obče postoje, neg misle da je to kaj govore “krivi” dijalekt Hrvatskoga književnoga-noveštokavskoga jezika. Tu ga je par redkih iznimki zarad individualnega truda nešterih vučiteljki, štere vendar nemru sprečiti sistematsku glotofagiju, a nit smeju vučiti Kajkavskoga jezika v školi. Na vsevučiliščem se o Kajkavskemu jeziku lestor vuči na dijalektalnem nivou, bez vučenja Kajkavskoga jezičnega sistema. Redki studenti razmu da jim se skrivlje stvarnost. Tak HAZU, IHJJ i Ministarstvo (ne)Obrazovanja sprevađaju doktrinu stvorjenu v Jugoslaviji, te vuče nove generacije vmesto kritičkem i znanstveno fundiranomu mišljenju, nekritičkomu nemišljenju i fantastični mitologiji Balkana. Začetek kajkavske kulture i jezika Tuo kaj Kajkavski več nieje službeni jezik, naravno ne znači da je on prestal biti jezik i da ga se nie treba vučiti v školi. Kajkavski jezik vendar ima tradiciju polno starešu od denešnjega službenoga hrvatskoga jezika i kak takov je gloavni nosítelj bogáte tradicionalne Kajkavske kulture, štera je pak jedna od najduogovečnešeh v Evropi s začetkom vre v 6. stoletju. Važnost Kajkavskoga jezika za kulturni identitet Kajkavcov je očivestna, kajti su v njemu kreirane i daljše se prenašaju tradicionalne Kajkavske navade, mitologija, pesme i pripovesti. V Kajkavskemu jeziku i kulturi su se sčuvali išče praslavenski elementi šterih ga več nie, ili jih ga nie v tuliki meri v drugem jezíkom i kulturam kak v Kajkavskem, akoprem vendar postoje paralele s Ukrajinskom i Ruskom tradicionalnom kulturom. Kak takov, Kajkavski jezík je od neprecenljive važnosti za kulturnu vsakojačkost nie lestor v Hrvatski, nego i v Europi i širše.

Kajkavci su distinktivna kulturalna skupina čije naseljenje Kajkavske regije – Dolnje Panonije od Balatona na Izhodu do Alpi i Istre na Zahódu seže vre v 6. stoletje (Pannonia Inferior v Franačkim zvirom). Vse do 10. stoletja su bili menje ili več neovisni v vlastiti kneževini. Za vreme Karolingov Kajkavci su bili pod njihovem direktnem utjecajem, ali za razliku od severneših Slovencov, Kajkavci niesu bili pod direktnom vlastjum Karolingov. V 10. stoletju Kajkavci gube svoju političku samostalnost i svoju državu Kajkavsku kneževinu s središčem i prestolnicom Siskom, i kratko dohajaju pod vlast undašnje Hrvatske (štera i sama malo potlem skup s undašnjom Kajkavskom državom dohaja pod Mađarsku vlast), no vre od 12. stoletja pak imaju kraljevstvo Slovenje s glavnem gradom Zagrebom, kteri je vmesto Siska postal središče kajkavske-zagrebečke biškupije. Do denes su vuspeli sčuvati svoju jedinstvenu kulturu i jezíka.

Kajkavski književni jezik

je polifunkcionálni, normíerani i stilistički diferencíerani idiom v čijem je temelju bil zagrebéčki gradski govor. Kajkavski jezik je funkciju standardnega jezíka imel na području Kajkavske regije (Slovenskoga orsaga / kesneše Kajkavske Horvatske) od druge polovíce 16. st. do sredine 19. st. Denes je Kajkavski jezik, makar nie standardni, vu ti regiji sčuvani v govoru, ter v stoarem ali i v modérnem pisánem delom, t.j. v Kajkavski književnosti.

ISO 639-3 jezični kod za kajkavski književni jezik je kjv.

Prek tega koda se vezda more naprajti i Wikipedija na kajkavskom književnom jeziku.

Pelde kajkavskoga književnoga jezika črez stoletja morete ovder videti.

Kajkavski jezik i njegve govorne područje čez stoletja

Kajkavski je tradicionálni i jedíni autentični jezík Kajkavcov v Kajkavski regiji v Hrvatski, gde Alpski bregi prehajaju v Panonsku nizinu. Kajkavski jezík ima svoju osebújnu gramatiku, svoje proavopisanje, svojega sistema naglaskov – teméljnu Kajkavsku akcentuaciju , svoje osebújne vokale – z.p. odprto e (kak Nemški ä i Francuski è), svoje diftonge i velkoga književnoga korpusa.

Denes na Kajkavskomu jezíku govoríju i pišu Kajkavci v Hrvatski na zhodu od Pitomače v Podravini do Čabra v Gorskom Kotru, a arhaičneh kajkavskeh govorov ga je i v Istri severno od Buzeta. Na Severu od Međimorja i Zagorja do Krapja v Posavini na jugu. Kajkavski govore i Kajkavci v Mađarski prek Mure okoli Nađkaniže, i njim je to materinjski jezik od negda. Predi se Kajkavski govoril najmenje do Virovitice na izhod, do Pakreca, i do Hrvatske Kostajnice na jug, štera išče ima kajkavsko ime (Nova Gradiška je tak bila Gradišče, a Pakrac je bil Pakrec predi doseljenja Novoštokavcov kotere su naselili Turki v napuščene kajkavske kraje).

Kajkavskega jezíka se išče ne vuči po školaj zarad neadekvatneh kulturnih smernici zadržaneh z Jugoslavije, no vučenje Kajkavskoga književnoga jezíka po školaj je nie lestor kulturna potreboča Kajkavcov nego i temeljna ljudska pravica i kak takvo je lestor pitanje časa.

Kak smo vre povedali, do okoli 1850. leta je Kajkavski jezik bil službeni jezík v Horvatski a koristili su ga išče v sosednim, denes slovenskem pokrajinam Prekmurju, Prlekiji, pa vse do Gradišča. Vnogem pri tem neje poznáto da se denešnji Gradiščanski jezík puno temeljí prav na Kajkavskom književnom jeziku, kajti su v Gradišču koristili knjige na kajkavskom i imeli su kajkavske plebanuše.

V Medjimorju se književni Kajkavski vučil i v dvadesetem stoletju, vse do 1918. leta, a potlem se prenašal v govoru i v knjigam. V 21. stoletju progres Kajkavskoga se nastavlja i vu virtualnem prestoru. (presterti, prestirati -> prestor) Kajkavski jezik nieje lestor “selski jezik“, kajti na njem su pesme i druga zverstna književna dela pisali aristokracija kak Patačič, Oršič, Zrinski, navučniki te najbolši horvatski pisci kak Krleža, Ivan Goran Kovačič i Fran Galovič, te predsednik Matice hrvatske Dragutin Domjanič. Vsem njiem je Kajkavski bil materni jezík.

1. predavanje na Zagrebečkomu Vsevučilišču 6. studenoga 1832. na Horvatskomu (= Kajkavskomu!) jeziku je deržal Matijaš Smodek.

Vzemajuč tu poviestnu činjenicu v obzir i bogatstvo kajkavskoga književnoga jezika, je tim več čudno da se v jeni službeni knjigi Zagrebečkoga Vsevučilišča Slavenska poredbena gramatika od Milana Mihaljevića Kajkavski književni jezik obče ne spominje, makar se spominje vnogo drugeh, neslavenskeh i zdavnja zginulih jezikov. To je lestor jena pelda namerne marginalizacije i negacije Kajkavskoga jezika od stran neobjektivneh, “režimskeh” lingvistov a svedoči i o spravi navukov v Hrvatski (na Nemškem – Armutszeugnis).

ZAKAJ JE DOBRE ZNATI KAJKAVSKEGA JEZÌKA?

Kajkavski je stareši jezík od denešnjega stadardnoga hrvatskoga, i kak takov pripada nie lestor Kajkavcom i Horvatski, nego i univerzalni baštini i kulturi človečanstva.

Zakaj je Kajkavski jezík gloavni nositelj kulture Kajkavcov?

Bez Kajkavskoga nej bile jedinstvenih Medjimorskih popevki, nit Baladi Petrice Kerempuha, nit pesmi Ivana Gorana Kovačiča z Gorskiga Kotra i Frana Galoviča z Podravja, a niti Kajkavcov. Nej bilo denes Cinkušov ni njihove muzike, a kultúrna scena v Horvatski bi bila fest siromašneša! Bez Kajkavcov nej bilo niti Kajkavske Naive, jedíne autentíčne modérne horvátske likovne umetnosti priznáte i poznáte v svietu od Amerike do Japana; nej bilo Ilírskega naródnega prepóroda, i brez tega nej bilo Horvatske kakvu ju poznámo. Nej bilo Zrinskih kakve jih poznamo, jer su oni prevzeli Kajkavskega jezíka i zavzemali se za Kajkavce i razvijali se v Kajkavski regiji.

Znoanjem Kajkavskoga jezika Ti dalje prenašaš i razvijaš tu jedinstvenu tradiciju Kajkavcov, fest kreativnu i bogatu i živu i vrednu, štera se kak jedna od retkih v Evropi kontinuirano razvija vre od 6. stoletja na vetim presterom!

PREGLED RAZVOJA KAJKAVSKEGA JEZÌKA

Pervi pisani zviri na Kajkavskom se datiraju na začetek prešestnoga jezeroletja, okoli 1100. leta (RadonovaBiblija ). Ime Kajkavskega jezíka je prešlo več tranziciji:

1) Slovenski – Prvo vlastito ime, po srednjovekovni Kajkavski kraljevini Slovenskem orsagu / Slovenju (latinski lingua Slavonica de Sclavonia regnum ) do 1700.

2) Horvatski – Horvatski orsag. 1700.-1861.

3) Kajkavski. Od konca 2. polovice 19. stoletja su se slavisti hapili tak ga imenuvati. Kajkavska zemlja je pricupljena novi zemlji Hrvatski.

Za razliku od denešnjega standardnega Hrvatskega jezíka, čija je štokavska baza zvun Horvatske, Kajkavski ne spoada pod grupu štokavskih jezikov kak standarni Hrvatski, Bosanski, Černgorski i Srbski, jer mu je baza ni Novoštokavski zhodno-hercegovački. Kajkavski je drugački – spodobneši je Slovenskem, a ima i slične zvire s Čakavskim. Kak je denešnji standarni Hrvatski spodoben Černogorskem i Bosanskem, tak su Kajkavskem jako spodobni nešteri govori v Sloveniji. To je zato jer se do konca 18. stoletja Kajkavski jezik razvijal skup s govorom šteri su denes Slovenski, t.j. ti govori su bili i denes su je več spodobni Kajkavskem – to su Prekmurski, Prleški i drugi Izhódni govori v Sloveniji na granici s Kajkavskom regijom.

Pelda: Futur v Kajkavskemu “ja bu(de)m pisal” se konstruira kak i v Slovenskem, Češkem, Slovačkem i Poljskem jeziku. Prosimo, poglečte spodobnost med Kajkavskom i Poljskom rečenicom:

Poznate rieči od Ljudevita von Gaya:



Išče Horvatska nie zginula – gda mi živeme

su zaprav z poznáte Poljske pesme:

Ješče Polska nie zginela – kiedy my zyjemy.

Prvi del rečenice je skoro identični v Poljskomu i Kajkavskomu, a toa spododbnost ide puno daljše od občinske spodobnosti Slavenskih jezikov. Kajkavski je po glasom i gramatiki spodoben i Slovačkomu:

Čierne oči choďte spať (Slovački slovenski)

Černe oči hodte spat’ (Kajkavski – slovenski – korienski pisane)

Kajkavski ima svoju vlastitu akcentuaciju s 3 naglaska, svoje vokale i diftonge, svoju osebujnu sintaksu i gramatiku, po šteri se razlikuje od štokavske grupe, ali i od Slovenskoga jezika. Kajkavski jezik nieje prevzeti v denešnji standardni Hrvatski jezík, kaj je i dobro, jer je tak sčuval svoje osebujnosti i karekteristike, svoju originalnost i autentičnost. Na drugu stran je pak hudo jer se nažalost, radi inercije autoritarneh sistemov, Kajkavski išče ne vuči po školam, ali i to bu se zmenilo, kak smo vre gori povedali. Kajkavci jako imaju rad svoj jezik, govore i popevlju na njem i 150 let potlem kaj je meknuti z službene i javne upotrebe, i rada bi šteli da ga se i drugi navče, pogotovo štokavci šteri su k njim dohajali. Kajkavski je dosta heterogeni jezik s dosta svojeh dijalektov, a glavne karakteristike vseh Kajkavskeh govorov štere jih definiraju kak takve su kak sledúje:

DISTINKTIVNE KARAKTERISTIKE KAJKAVSKEGA JEZIKA

Prezentacija Kajkavskoga jezika za škole i za univerzitete, ili za se. Snimite si ju na kompjuter i pokažite ju v školi: Kajkavski – Glavne karakteristike Kajkavskoga jezika.pdf

zamenica KAJ (kej, kuoj) osebujni 3-nagloasni sistem – Temeljna Kajkavska Akcentuacija dvogloasi / diftongi : uo, oa, ie , .. naglasek često na predzadnjemu slogu ( penultu ), mogúči isto na zadnjemu slogu – ultimi : z breg ó v, po nog á j nie ga sibilarizacije : nie menjanja fonemov k, g, h v nominativu plurala, dativu i lokativu: ruoka → ruoki, noga → nogi, svrha → svrhi. Drugem rečjum fonemi k, g, h se ne menjaju v c, z, s. to je zato kajti Kajkavski jezik skup s Slovenskim, niema drugu slavensku palatalizaciju , dok ju je hrvatski štokavski jezik imel deminutiv muški rod ima sufiksa – ek ili – ec vnogi deminutivi su hipokoristiki – imenice štere izražavlju osečaj droagosti. Kajkavski je droagi jezík, jezik serdca (majčica, zemlica, deklica, dečec, cujzek, kokotiček, trsek moj, tatek, japek, striček, kumek, kruhek, zajček, autek, pesek, cugek, bogek, bogec (sažaljenje prema siromašnem), sončece. Tipične i za druge slavenske jezike kak Ruski – no netipične za noveštokavske jezike kak Srbski, Hrvatski i Bosanski. protetsko v –pred -u i -o: vusnica , vugurek , vuho , vulica , vu , vogel Ukrajinski i Beloruski moru imeti protetsko v– pred -u i –o protetsko j – pred samoglasnikom: jogenj , joko , Jana , jembrelo , Jambrovič zjednačenost zgovora mehkoga ć i terdoga č v srednje-mehkem č futur II kak v slovenskom i zahódno-slavenskem jezikom: ja bu(de)m delal supin (fela glagolske imenice) z glagolom gibanja: idi spat – supin liepo mi je spati – infinitiv. (hrvatski jezik niema supina!) nie ga vokativa → niti palatalizacije v deklinaciji : vuok idi v kraj! genitiv plurala muškega roda je – ov : dečec ov , čuon ov sčuvana razlika med Dativom, Lokativom i Instrumentalom ( DLI -distinkcija) plural muškega roda ima korektnega sufiksa – i : obloki , brodi , kabli , bez sufiksa -oviprisutnoga v hrvatskomu jeziku plural v genitivu niema sufiksa: leta → let , krave → krav ; sela → sel imperativni sufiks – ete v 2. licu plurala: Trub ete ! sufiks v akuzativu isti za živa bitja i niežive stvoari (imaš hamra, imam rad kajkavskoga Kneza Ljudevita) vnogi germanizmi : štienge , štamperlin , kukarlin , hamer , tancati , fieringe , vanjkuš , kušnuti , nor , farof , cirkva , meša , pintar , .. za razliku od hrvatskoga (bhs) jezika v kteromu prevladavlju turcizmi. nekaj menje hungarizmi: harmica , pelda , jezer /o (1000), kinč / iti, tovariš , .. latinizmi: cinkuš, plebanuš, petrožil .. svedoče o kajkavskemu jeziku kak jenomu Evropskemu jeziku, za razliku od novoštokavskega balkanskega jezika staroslavenski poluglasi ( Jeri ) su se v kajkavskom jeziku prek glasa šva razvili v jat – e, za razliku od štokavskega i čakavskoga jezika gde su prešli v glas – a -: kajkavski: denes , veter , pekel štokavski/čakavski/bhs: danas, vjetar, pakao odperto i zaperto – e zaperto- e : d e kla, m e sto odperto- e : v e , v e zda, ot e c, m e s e odperti – e je važna distinktivna karakteristika kajkavskoga jezika. V hrvatskomu edukacijskomu sistemu išče vuče da je to kakti dijalekt hvatskoga (štokavskega) jezika, no hrvatski jezik niema odpertoga -e, dok ga Kajkavski i drugi evropski jeziki kak Francuski (è) i Nemški (ä) imaju! več varijacij odpertosti – e . Največ jih ga je v međimorskem dijalektu odperti – e v praslavenskemu sufiksu – me : ide me , oče me , žive me vmesto –mo, veza s zahódno-slavenskem jezíkom (za peldu s Slovačkem) slogodelajuče -r se često zgovarja i piše – er : č er ni, č er leni, cv er tje, t er n-ac sčuvana praslavenska suglasnička skupina čr -: č r ešnja glas – ü – vmesto -u- kak arhaična karakteristika Kajkavskeh govorov (kesneše je pak prešel v -u-, no v dosta kajkavskeh govori je ostal (pogleč Vermeer) najverovatneše je prehajanje –u– v –ü– na celokupnem kajkavskem području bilo razlog za protetsko v– pred –u. Slovenski govori nemaju protetsko v– nit su imeli –ü-. to kaj nešteri granični govori koteri su denes v Sloveniji imaju –ü– je dokaz da su oni originalne bili – Kajkavski! 🙂 sčuvani praslavenski skup * šč : pu šč ati praslavenski skupi * stj i * skj se manifestiraju kak – šč : proščenje, klješča, piščalka, puščati, iščem, trešče (od treska), igrališče sekundarni skup stəj je – stj : li stj é, ko stj ú (sme tj é) sekundarno zdəj je – zdj: gro zdj e palatalni rj : zo rj a, mo rj e, ška rj e/škoar(i)je, odgova rj ati, Kajkavski je nie “ekavski jezik” – Jatv deklinaciji jene i iste reči ovisno o dugomu ili kratkomu naglasku more biti –eili –ie. V Ikavskomu Kajkavskomu je jat-i. Kajkavski ima 4 refleksa jata: ei, ie, e, i breig , brieg , breg , brig Kajkavski niema -ije kak štokavski ijekavski hrvatski govor. Jedine čez recentnu štokavizaciju je mogel dobiti –ije. i na koncu, ogrómni kajkavski riečnik, šteroga vezda tu nemremo prezentirati: najže, pelnica, hudodelnik, vre, vezda, komaj, tijam, stopram, za ran, zorja, zutra, den, pondéljek, tor(e)k, srieda, četertek, petek, subóta, nedélja – ober čudaj cvetja večni okrepi živlenja, pozoj, husta



Ovdi su karakteristike Kajkavskoga jezika štere on deli s Zahódno-Slavenskem jezikom kak Slovačkem i Češkem. Pozdravljamo od serdca i velimo velko fala onem šteri su največ pridonesli živi rieči Kajkavski – a to su vsi Bednjanci, Zagorci, Gorani, Turopoljci, Prigorci, Podravci, Medjimorci, Varaždinci, Jaska, Samoborci, Vivodinski kraj, Moslavina, Posavci, Zagrepčanci, Kajkavci prek Murev Mađarski i vsi drugi šteri svojim govorom i spisavanjem v vsakodnevnom žitku delate na razvoju Kajkavskoga tu i vezda – delajte tak i dalje i delajte to išče več!